(1911) Ende als sy te Roomen waren comen ghinghen sy in die kercke tot Sinte Jans te Lateranen daer sy den paus Honorius vonden ende hem oetmoedelyck te voeten vallende begonste Sinte Franciscus hem te vertellen die wonderlycheit der miraculen dat hem inder voerseiden kercken van Portiuncula gheopenbaert was ende toonde oeck die roosen die hy met hem ghebracht hadde ende daer na soe ghetuychden oeck die broeders die dinghen die van Sinte Franciscus gheseet waren : van welcken dinghen die paus hem seer was verwonderende .Hy sach die schoone welriekende roosen en seide : ‘ dit es een wonderlyck werck Gods niet der menschen , nu in deser maent januarii te hebben welriekende bloemen der roosen .Waerlyc broeder Francisce wy bekennen uwe ghetugenisse waerachtich te wesen .